Matriekleerder verdrink tydens skooluitstappieCasey Williams (Foto: Facebook) Matrieks aan die private skool Study House in George rou nadat ’n klasmaat die naweek tydens ’n skooluitstappie in ’n dam verdrink het. Die 18-jarige Casey Williams het Saterdag saam met sy klasmaats in die Stompdriftdam in die omgewing van De Rust naby Oudtshoorn geswem toe hy onder die water verdwyn het. Williams se liggaam kon egter eers Dinsdag in die water opgespoor word. Sers. Christopher Spies, polisiewoordvoerder, sê polisieduikers is reeds Saterdag na die dam ontbied en ’n soektog is onmiddellik van stapel gestuur. Die soektog het aanvanklik niks opgelewer nie en Williams se liggaam is Dinsdag net ná 13:00 eindelik uit die water gebring. Die omstandighede omtrent die jong man se dood word ondersoek. Die skool het intussen sy medelye met Williams se naasbestaandes betuig. “Casey was ŉ besonderse jong man, geliefd en gerespekteer deur onderwysers en leerders vir sy konsekwent vrolike en positiewe gesindheid, sy vriendelikheid en behulpsaamheid. Hy sal innig gemis word,” lui ’n inskrywing op die skool se Facebook-blad.